Maatietopalvelu

Kyselyvastaus

**Asiakirjan tunnus:** KT1043

**Päivämäärä**: 26.2.2025.

**Julkisuus:** Julkinen

**Somalia / Baydhaban piirikunnan (Bayn maakunta) turvallisuustilanteen kehitys vuoden 2024 tilanteen osalta sekä hallintaolosuhteet**

Somalia / Development of the security situation and territorial control in the Baydhaba district (Bay region) in 2024.

Kysymykset

1) Miten Baydhaban piirikunnan ja sinne vievän matkareitin turvallisuustilanne on kehittynyt vuoden 2024 aikana?  
2) Mitä tietoja Baydhaban piirikunnan hallintaolosuhteista on löydettävissä (edellisen päivityksen 15.5.2024 jälkeen)?

Questions

1) How the security situation in Baydhaba district and along the route to it developed in 2024?  
2) What information can be found regarding territorial control in Baydhaba district (since the last update on 15.5.2024)?

# Miten Baydhaban piirikunnan ja sinne vievän matkareitin turvallisuustilanne on kehittynyt vuoden 2024 aikana?

### Baydhaban turvallisuustilanne vuoden 2024 aikana

Baydhaban piirikunta sijaitsee Etelä-Somaliassa Bayn maakunnassa. Maakunnan pääkaupunki on Baydhaban piirikunnassa sijaitseva Baidoan kaupunki.[[1]](#footnote-1)

ACLED-konfliktitietokannan (Armed Conflict Location & Event Data Project) mukaan Bayn maakunnassa raportoitiin vuoden 2024 aikana yhteensä 345 turvallisuusvälikohtausta[[2]](#footnote-2), joka oli Lower Shabellen (702) ja Banadirin (365) maakuntien jälkeen kolmanneksi eniten kaikista Somalian maakunnista.[[3]](#footnote-3) Välikohtausten lukumäärä Bayn maakunnassa vuoden 2024 aikana on noussut aiempiin vuosiin verrattuna.[[4]](#footnote-4) Vuoteen 2023 verrattuna välikohtausten lukumäärä maakunnassa nousi lähes kolmanneksella.[[5]](#footnote-5)

|  |  |  |  |  |  |
| --- | --- | --- | --- | --- | --- |
| **​**  ​**Turvallisuusvälikohtausten määrä Bayn maakunnassa** | **​2020** | ​**2021** | **​2022** | ​**2023** | **2024** |
| ​204 | 211 | 226 | ​279 | 345 |

*Turvallisuusvälikohtausten määrä Bayn maakunnassa 2020-2024. Lähde: ACLED 24.1.2025; ACLED 5.1.2024; ACLED 7.1.2022; ACLED 12.2.2021.*

Välikohtausten suurta määrää selittää se, että Bayn maakunta on ollut vuoden 2024 aikana al-Shabaabin toiminnan kannalta yksi keskeisimmistä Somalian maakunnista. Maakuntaan on keskitetty paljon Somalian hallintoa tukevia turvallisuusjoukkoja ja siellä sijaitsee useita niiden ylläpitämiä tukikohtia, jotka ovat al-Shabaabin hyökkäysten kohteena. Kaikista Somalian maakunnista Bayn maakunnassa on raportoitu vuoden 2024 tammi-marraskuun välisenä aikana toiseksi eniten (Lower Shabellen maakunnan jälkeen) al-Shabaabin ja sitä vastustavien turvallisuusjoukkojen välisiä taisteluita.[[6]](#footnote-6)

Bayn maakunnassa on kaikkiaan neljä piirikuntaa, joita ovat Baydhaba, Buur Hakaba, Qansax Dheere ja Diinsoor.[[7]](#footnote-7) Maakunnan alueella raportoidut turvallisuusvälikohtaukset ovat painottuneet viimeisten vuosien aikana Baydhaban piirikunnan alueelle. Vuoden 2024 aikana piirikunnan alueella raportoitiin lähes kaksi kolmasosaa (63 %) kaikista maakunnan alueella esiintyneistä turvallisuusvälikohtauksista.[[8]](#footnote-8) ACLED-konfliktitietokannan mukaan turvallisuusvälikohtaukset ovat painottuneet viiden viimeisen vuoden aikana Baydhaban piirikunnan alueelle.[[9]](#footnote-9)

|  |  |  |  |  |  |
| --- | --- | --- | --- | --- | --- |
| **Piirikunta** | **2020** | ​**2021** | ​​**2022** | ​**2023** | **2024** |
| Baydhaba | 119 | ​139 | ​161 | ​163 | ​218 |
| Buur Hakaba | ​35 | ​20 | ​16 | ​12 | ​16 |
| Diinsoor | ​34 | ​29 | ​34 | ​93 | ​65 |
| Qansax Dheere | ​16 | ​23 | ​15 | ​11 | 46 |

*Turvallisuusvälikohtausten lukumäärä Bayn maakunnan eri piirikunnissa 2020-2024.* *Lähde: ACLED 24.1.2025; ACLED 5.1.2024; ACLED 7.1.2022; ACLED 12.2.2021.*

Baydhaban piirikunnassa eniten välikohtauksia raportoitiin vuoden 2024 aikana Baidoan kaupungissa (91 turvallisuusvälikohtausta). Toiseksi eniten välikohtauksia raportoitiin Gufguduud Bureyn (Goof Guduud, Gofgadud) (25) paikkakunnalla.[[10]](#footnote-10) Myös vuoden 2023 aikana eniten turvallisuusvälikohtauksia Baydhaban piirikunnassa raportoitiin Baidoan (48) ja Gufguduud Bureyn[[11]](#footnote-11) (38) paikkakunnilla.[[12]](#footnote-12)

Vuoden 2024 aikana Baydhaban piirikunnassa raportoiduista 218 turvallisuusvälikohtauksesta valtaosasta (90 %) oli vastuussa al-Shabaab. Somalian hallintoa tukevat turvallisuusjoukot olivat vastuussa vajaasta kymmenesosasta (8 %).[[13]](#footnote-13)

ACLED-konfliktitietokannan mukaan al-Shabaabin aiheuttamat välikohtaukset koostuivat pääasiassa (91 %) erilaisista iskuista sitä vastustavia turvallisuusjoukkoja vastaan. Järjestön toimintatavoissa ja -taktiikassa ei ole tapahtunut merkittäviä muutoksia aiempaan nähden. Valtaosa sen vuoden 2024 aikana Baydhaban piirikunnan alueella toteuttamista iskuista koostui hyökkäyksistä, sissi-iskuista ja käsikranaatti-iskuista turvallisuusjoukkojen tarkastuspisteitä, asemia, partioita, sotilasajoneuvoja ja -saattueita sekä tukikohtia vastaan. Järjestön toiminnalle olivat tyypillisiä lisäksi erilaiset räjähdeiskut turvallisuusjoukkoja vastaan sekä kranaattitulitus turvallisuusjoukkojen tukikohtiin. Kuusi prosenttia järjestön vuoden 2024 toteuttamista iskuista kohdistui siviiliväestöä vastaan. Järjestön raportoitiin mm. surmanneen kaksi Somalian vaaleihin osallistunutta klaaninvanhimpaa ja tehneen räjähdeiskuja Somalian hallinnossa työskenteleviä virkailijoita vastaan. Siviileihin kohdistuneiden iskujen syystä ei useimmiten ole tarkempaa tietoa.[[14]](#footnote-14) Lisäksi järjestön iskut turvallisuusjoukkoja vastaan ovat aiheuttaneet sivullisia siviiliuhreja. Heinäkuussa 2024 yksi järjestön Lounais-Somalian presidentin virka-asuntoa ja Lounais-Somalian osavaltion hallintorakennuksia kohti ampumista kranaateista ainakin yksi harhautui asuinalueelle haavoittaen neljää lasta.[[15]](#footnote-15)

Turvallisuusjoukkojen Baydhaban piirikunnan alueella aiheuttamat turvallisuusvälikohtaukset koostuivat pääasiassa (78 %) al-Shabaabin vastaisista sotilasoperaatioista, jotka kohdistuivat järjestön taistelijoita, asemia, ja piilopaikkoja vastaan.[[16]](#footnote-16) ACLED-konfliktitietokannan mukaan turvallisuusjoukkojen aiheuttamista välikohtauksista neljä kohdistui siviiliväestöön. Niistä kolmen taustalla oli turvallisuusjoukkojen siviileihin kohdistama tulitus julkisella paikalla. Välikohtauksissa sai surmansa yksi siviili ja tarkentumaton määrä muita haavoittui. Lisäksi yhden siviilin raportoidaan saaneen surmansa turvallisuusjoukkojen toteuttaman turvallisuusoperaation yhteydessä. Useimmissa tapauksissa siviileihin kohdistuneiden välikohtausten syy ei ole tiedossa. Yhdessä tapauksessa poliisi avasi tulen rikshavaunua kohti, koska sen kuljettaja ei noudattanut pysähtymiskäskyä.[[17]](#footnote-17)

Vuoden 2024 aikana Baydhaban piirikunnassa sai ACLED-konfliktitietokannan mukaan surmansa kaikkiaan 128 ihmistä. Heistä valtaosa (97 %) oli aseellisten ryhmien taistelijoita. Siviilejä sai surmansa neljä.[[18]](#footnote-18)

Baydhaban piirikunnan sisällä surmansa saaneiden siviilien määrä putosi merkittävästi vuoden 2024 aikana verrattuna neljään edeltävään vuoteen. Näin siitä huolimatta, että samaan aikaan piirikunnassa raportoitujen turvallisuusvälikohtausten lukumäärässä oli selvää nousua.[[19]](#footnote-19)

|  |  |  |  |  |  |
| --- | --- | --- | --- | --- | --- |
| **Piirikunta** | **2020** | ​**2021** | ​​**2022** | ​**2023** | **2024** |
| Baydhaba | 29 | ​51 | ​20 | ​27 | ​4 |

*Surmansa saaneiden siviileiden määrä Baydhaban piirikunnassa 2020 - 2024. Lähde: ACLED 24.1.2025; ACLED 5.1.2024; ACLED 7.1.2022; ACLED 12.2.2021*

Yksiselitteistä syytä siviiliuhrien lukumäärän vähenemiselle ei ole tiedossa. On mahdollista, että osasyynä on muutokset al-Shabaabin toimintatavoissa. ACLED-konfliktitietokannan mukaan al-Shabaab on vähentänyt yleisesti ottaen iskujaan siviileitä vastaan Somaliassa. Vuoden 2024 tammi-marraskuun välisenä aikana järjestön siviiliväestöä vastaan kohdistamat iskut vähenivät ACLED:in mukaan koko maa huomioon ottaen 21 % ja järjestön aiheuttamat siviilikuolemat vastaavalla tavalla 35 % vuotta aiempaan verrattuna.[[20]](#footnote-20) Vaikka al-Shabaabin siviileihin kohdistamien iskujen lukumäärä[[21]](#footnote-21) nousi vuodesta 2023 (5) vuoteen 2024 (12) verrattuna Baydhaban piirikunnassa, on niissä surmansa saaneiden siviilien lukumäärä pudonnut selvästi vastaavana aikana. Vuonna 2023 al-Shabaabin siviileihin kohdistamissa välikohtauksissa sai surmansa Baydhaban piirikunnassa 16 siviiliä. Vuonna 2024 järjestön toteuttamissa iskuissa ja hyökkäyksissä sai ACLED:in mukaan surmansa 2 siviiliä.[[22]](#footnote-22)

Baydhaban piirikunnassa on merkittävä määrä maan sisäisesti siirtymään joutuneita. Kansainvälisen siirtolaisuusjärjestön IOM:n (International Organization for Migration) maaliskuussa 2024 julkaiseman selvityksen mukaan piirikunnassa on yli 514 000 sisäisesti siirtymään joutunutta. Keskeinen syy sisäiselle siirtymiselle on ollut konflikti ja turvattomuus.[[23]](#footnote-23)

### Baydhabaan vievän matkareitin turvallisuus

Pääkaupunki Mogadishusta Bayn maakuntaan johtava päätie kulkee Lower Shabellen (Afgooyen ja Wanla Weynen piirikunnat) maakunnan läpi. Bayn maakunnassa päätie kulkee Buur Hakaban ja Baidoan kaupunkien kautta kohti Bakoolin maakuntaa ja siellä sijaitsevia Waajidin ja Xudurin paikkakuntia.[[24]](#footnote-24)

Kansainvälisen punaisen ristin toukokuussa 2022 julkaiseman raportin mukaan monia alueita Somalian etelä- ja keskiosissa voidaan pitää konfliktialueina, missä liikkuminen maanteitse on yleisesti ottaen hyvin vaarallista.[[25]](#footnote-25) Matkustamiseen liittyy riskejä, joita aiheuttavat maanteillä käytettävät räjähteet sekä ajoittaiset taistelut ja niiden vaikutuspiiriin jääminen, siviileihin kohdistuvat hyökkäykset sekä aseellisten ryhmien ja al-Shabaabin maanteiden varsilla ylläpitämät tarkastuspisteet, joilla matkustajilta edellytetään mielivaltaisia veroluonteisia maksuja.[[26]](#footnote-26) Tarkastuspisteet ja niitä ylläpitävät aseelliset joukot ovat rajoittaneet vapaata liikkumista ja altistaneet siviiliväestön ryöstelylle, kiristykselle, häirinnälle ja väkivallalle. Ne ovat rajoittaneet merkittävästi myös humanitaarista avustustoimintaa.[[27]](#footnote-27)

Maanteiden käyttöön liittyvistä rajoitteista ja riskeistä huolimatta tavalliset siviilit voivat liikkua ja matkustaa maanteitä pitkin. Teillä liikkuvan matkustusturvallisuuteen vaikuttaa merkittävästi henkilön tausta ja millä asioilla liikkuu. Maanteillä liikkumiseen liittyvät turvallisuusriskit ovat korkeampia turvallisuusjoukkojen sotilaille, Afrikan unionin rauhanturvaoperaatiossa toimiville, Somalian hallinnossa työskenteleville sekä poliitikoille. Vaikka esimerkiksi matkustaminen Mogadishusta al-Shabaabin kontrolloiman Legon kautta Baidoaan on armeijan sotilaille maantietä pitkin riskialtista, voi suurin osa siviililiikenteestä kulkea tietä pitkin ilman suurempia ongelmia.[[28]](#footnote-28)

Siviilien kannalta kulkuyhteydet Lower Shabellen alueella ja Afgoyeen johtavilla maanteillä sisältävät kuitenkin huomioon otettavia turvallisuusriskejä. Tiellä liikkujien uhkana on mm. taisteluiden jalkoihin ja erilaisten räjähdeiskujen vaikutuspiiriin jääminen. Vuoden 2024 aikana Afgoyen piirikunnan maanteillä ja niiden varrella sijaitsevilla tarkastuspisteillä on raportoitu useista välikohtauksista, jotka ovat aiheuttaneet siviiliuhreja.[[29]](#footnote-29) Marraskuussa 2024 Afgoyesta Wanlaweynen suuntaan lähtenyt siviileitä kuljettanut ajoneuvo ajoi maantielle kätkettyyn miinaan. Räjähdyksessä sai surmansa neljä siviiliä ja kolme muuta haavoittui.[[30]](#footnote-30) Uutislähteen mukaan siviiliajoneuvoa vastaan tehty miinaisku kuvaa niitä jatkuvia turvallisuushaasteita, joita paikalliset siviilit kohtaavat al-Shabaabin ja sitä vastustavien turvallisuusjoukkojen kiistelemällä alueella. Välikohtauksen myötä vaatimukset miinanraivaustoiminnan tehostamisesta ovat lisääntyneet.[[31]](#footnote-31)

Al-Shabaabin raportoitiin kesäkuussa 2024 perustaneen uusia tarkastuspisteitä Mogadishusta Afgoyeen ja sieltä edelleen Wanla Weyneen ja Leegoon (Baydhaban suuntaan) vievän maantien varrelle. Tarkastuspisteiden yhteydessä järjestö tarkastaa jokaisen matkustajan ja kiristää heiltä veroluonteisia maksuja.[[32]](#footnote-32)

Lääkärit ilman rajoja -järjestön mukaan maanteiden jatkuva turvattomuus Baidoan ympäristön maanteillä vaikeuttaa siviiliväestön hakeutumista terveyspalveluiden äärelle.[[33]](#footnote-33)

Maatietolähteiden mukaan Mogadishusta on lentoyhteys Bayn hallinnolliseen pääkaupunkiin Baidoaan, missä toimii kansainvälinen lentokenttä (BIB) Shati-Gaduud International Airport.[[34]](#footnote-34) Lentokentän kiitotie peruskorjattiin vuoden 2022 alussa ja kentälle voivat laskeutua suuretkin rahtikoneet. Kenttä on suhteellisen vilkas ja sinne operoidaan tällä hetkellä n. 30 yksityistä reittilentoa viikoittain. Niistä 20 operoidaan pääkaupungista Mogadishusta.[[35]](#footnote-35)

# Mitä tietoja Baydhaban piirikunnan hallintaolosuhteista on löydettävissä (edellisen päivityksen 15.5.2024 jälkeen)?

Käytettävissä olevien tietojen mukaan Baydhaban piirikunnan hallintaolosuhteissa ei ole tapahtunut merkittäviä muutoksia toukokuun 2024 jälkeen. ACLED-konfliktitietokannan mukaan ainoa hallintaolosuhteista koskeva muutos maakunnan alueella raportoitiin Buur Hakaban piirikunnassa heinäkuussa 2024, kun turvallisuusjoukot ottivat haltuunsa Jameecadan kylän al-Shabaabin kanssa käydyn yhteenoton jälkeen.[[36]](#footnote-36)

Somalian hallintaolosuhteita kuvaavan karttalähteen mukaan Bayn maakunnassa suurimmat kaupungit ja paikkakunnat, kuten Baidoa, Buur Hakaba, Daynuunay, Diinsoor, Qansax Dheere ja Berdale ovat Somalian hallintoa tukevien joukkojen hallinnassa. Legon (Leego) paikkakunta on osittain Somalian hallintoa tukevien joukkojen ja osittain al-Shabaabin hallinnassa. Edellä mainittuja paikkakuntia ympäröivät epäselvän hallinnan alueet (mixed, unclear, and/or local control). Karttalähteen mukaan al-Shabaab kontrolloi laajoja maaseutualueita etenkin Diinsoorin ja Buur Hakaban piirikunnissa. Bayn ja Lower Shabellen maakuntien välinen raja-alue on lähes kokonaan al-Shabaabin kontrolloimaa aluetta lukuun ottamatta Lower Shabellesta Bayn maakuntaan johtavaa päätietä ja sen ympäristöä. Järjestön hallinnassa on mm. Bulo-Fulayn paikkakunta Buur Hakaban piirikunnassa. Järjestön hallinnassa on sekä Buur Hakaban että Baydhaban piirikuntien pohjoisosista Bakoolin maakunnan puolelle ulottuva vyöhyke. Baydhaban piirikunnassa järjestön hallinnassa on Labata Jirowin paikkakunta. Lisäksi al-Shabaabilla on varsinaisen aluehallinnan ohella peiteltyä läsnäoloa Somalian hallituksen kontrolloimilla alueilla.[[37]](#footnote-37)

# Lähteet

ACLED (Armed Conflict Location & Event Data Project)

24.1.2025. *Data Export Tool* (turvallisuusvälikohtaukset Somaliassa aikavälillä 1.1.2024–31.12.2024). <https://acleddata.com/data-export-tool/> (käyty 31.1.2025).

13.12.2024. *Mapping al-Shabaab’s activity in Somalia in 2024*. <https://acleddata.com/2024/12/13/mapping-al-shabaabs-activity-in-somalia-in-2024/> (käyty 31.1.2025).

5.1.2024. *Data Export Tool* (turvallisuusvälikohtaukset Somaliassa aikavälillä 1.1.2022- 31.12.2023)*.* <https://acleddata.com/data-export-tool/> (käyty 9.1.2024).

7.1.2022. *Data Export Tool* (turvallisuusvälikohtaukset Somaliassa aikavälillä 1.1.2021 - 31.12.2021). <https://acleddata.com/data-export-tool/> (käyty 13.1.2022).

12.2.2021. *Data Export Tool* (turvallisuusvälikohtaukset Somaliassa aikavälillä 1.1.2020 - 31.12.2020). <https://acleddata.com/data-export-tool/> (käyty 22.2.2021).

Doctors Without Borders 13.8.2024. *Silent Suffering: The deadly toll of healthcare access challenges in Baidoa, Somalia*. <https://www.doctorswithoutborders.ca/silent-suffering-the-deadly-toll-of-healthcare-access-challenges-in-baidoa-somalia/> (käyty 25.2.2025).

EUAA (European Union Agency for Asylum) 2/2023. *Somalia: Security Situation.* <https://euaa.europa.eu/publications/somalia-security-situation-february-2023> (käyty 24.2.2025).

Freedom House 2024. *Freedom in the World 2024: Somalia*. <https://freedomhouse.org/country/somalia/freedom-world/2024> (käyty 25.2.2025).

Garowe Online

18.11.2024. *Three Killed, One Injured in Somalia Explosion.* <https://www.garoweonline.com/en/news/somalia/three-killed-one-injured-in-somalia-explosion> (käyty 31.1.2025).

26.7.2023. *Somalia military re-captures key town from Al-Shabaab*. <https://www.garoweonline.com/en/news/somalia/somalia-military-re-captures-key-town-from-al-shabaab> (käyty 26.2.2025).

Halbeeg News 26.7.2023. *Govt forces recapture Goofgaduud Burey in southern Somalia.* <https://en.halbeeg.com/govt-forces-recapture-goofgaduud-burey/> (käyty 26.2.2025).

Horn Observer 16.6.2024. *Somalia: Al-Shabaab sets up roadblocks outside Mogadishu, extorting travelers and traders.* <https://hornobserver.com/articles/2803/Somalia-Al-Shabaab-sets-up-roadblocks-outside-Mogadishu-extorting-travelers-and-traders> (käyty 31.1.2025).

IFRC (International Federation of Red Cross and Red Crescent Societes) 20.5.2022. Somalia | Hunger Crisis 2021-2022 - Appeal No: MDRSO011 - Operational Strategy (18 July 2021 to 31 July 2023). . Saatavilla Reliefweb-tietokannassa: <https://reliefweb.int/report/somalia/somalia-hunger-crisis-2021-2022-appeal-no-mdrso011-operational-strategy-18-july-2021-31-july-2023> (käyty 25.2.2025).

IOM (International Organization for Migration) 26.3.2024. *Somalia Baseline Assessment.* *Baseline Assessment Round 2 (February 2023 - January 2024).* <https://dtm.iom.int/sites/g/files/tmzbdl1461/files/reports/Somalia_Baseline_2_Round_2_Report.pdf> (käyty 25.2.2025)

Logistics Cluster 28.4.2020. Somalia General Logistics Planning Map - April 2020. Saatavilla Reliefweb-tietokannassa: <https://reliefweb.int/sites/reliefweb.int/files/resources/som_glpm_a2p_20200428.pdf> (käyty 25.2.2025).

Maahanmuuttovirasto / Maatietopalvelu 7.8.2020. Somalia: Tiedonhankintamatka Mogadishuun maaliskuussa 2020. Mogadishun turvallisuustilanne ja humanitääriset olosuhteet. <https://migri.fi/documents/5202425/5914056/Somalia+FFM+raportti+maaliskuu+2020.pdf/f58d6cd5-271a-55fd-9b89-b3d32e4ff80b/Somalia+FFM+raportti+maaliskuu+2020.pdf?t=1596797440011> (käyty 25.2.2025).

MPWRH (The South West State Ministry of Public Works, Reconstruction and Housing) & UN-Habitat 06/2020. Baidoa Urban Profile. Working Paper and Spatial Analyses for Urban Planning and Durable Solutions for Displacement Crises. Saatavilla Reliefweb-tietokannassa: <https://reliefweb.int/sites/reliefweb.int/files/resources/Baidoa%20Urban%20Profile%202020.pdf> (käyty 25.2.2025).

Mustaqbal Media 1.7.2024. *Somalia: At least four children injured after mortar fire strike in Baidoa.* <https://mustaqbalmedia.net/en/somaliaat-least-four-children-injured-after-mortar-fire-strike-in-baidoa/> (käyty 24.2.2025).

PolGeoNow (Political Geography Now)

30.7.2024. Preview of 2024 Somalia Control Map. <https://controlmaps.polgeonow.com/2024/07/preview-of-2024-somalia-control-map/> [edellyttää kirjautumista] (käyty 1.11.2024).

18.2.2023. Somalia Control Map & Timeline: Al Shabaab in Retreat - January 2023 (Subscription) - Final Version. <https://controlmaps.polgeonow.com/2023/02/al-shabaab-controlled-territory-2023-map-somalia/>  [edellyttää kirjautumista] (käyty 24.10.2024).

14.12.2021. Somalia Control Map & Timeline - December 2021 (Subscription). <https://controlmaps.polgeonow.com/2021/12/who-controls-somalia-crisis-timeline/> [edellyttää kirjautumista] (käyty 27.4.2022).

Shabelle Media 18.11.2024. *Mine Explosion in Somalia’s Lower Shabelle Kills Three, Injures One.* <https://shabellemedia.com/mine-explosion-in-somalias-lower-shabelle-kills-three-injures-one/> (käyty 31.1.2025).

UN OCHA (United Nations Office for the Coordination of Humanitarian Affairs)

22.1.2025. *Somalia 2025 Humanitarian Needs and Response Plan*. Saatavilla Reliefweb-tietokannassa: <https://reliefweb.int/report/somalia/somalia-2025-humanitarian-needs-and-response-plan-hnrp> (käyty 25.2.2025).

30.1.2024. Somalia 2024 Humanitarian Needs and Response Plan (HNRP). Saatavilla Reliefweb-tietokannassa: <https://reliefweb.int/report/somalia/somalia-2024-humanitarian-needs-and-response-plan-hnrp> (käyty 25.2.2025).

31.7.2017. *Somalia Administrative Map.* Saatavilla Reliefweb-tietokannassa: <https://reliefweb.int/map/somalia/somalia-administrative-map-31072017> (käyty 24.2.2025).

UNSOS (United Nations Support Office in Somalia) 11.11.2023. Improved Runways Help Baidoa's Shati-Gaduud Airport Take Off. [https://unsos.unmissions.org/improved-runways-help-baidoa%E2%80%99s-shati-gaduud-airport-take](https://unsos.unmissions.org/improved-runways-help-baidoa%e2%80%99s-shati-gaduud-airport-take) (käyty 25.2.2025).

USDOS (U.S. Department of State) 22.4.2024. 2023 Country Reports on Human Rights Practices: Somalia. <https://www.state.gov/reports/2023-country-reports-on-human-rights-practices/somalia> (käyty 25.2.2025).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. EUAA 2/2023, s. 90; UN OCHA 31.7.2017. [↑](#footnote-ref-1)
2. Luku sisältää seuraavat ACLEDin kategoriat: taistelut, väkivalta siviileitä vastaan ja räjähde-/etäiskut. [↑](#footnote-ref-2)
3. ACLED 24.1.2025. [↑](#footnote-ref-3)
4. ACLED 24.1.2025; ACLED 5.1.2024; ACLED 7.1.2022; ACLED 12.2.2021. [↑](#footnote-ref-4)
5. ACLED 24.1.2025; ACLED 5.1.2024. [↑](#footnote-ref-5)
6. ACLED 13.12.2024. [↑](#footnote-ref-6)
7. EUAA 2/2023, s. 90. [↑](#footnote-ref-7)
8. ACLED 24.1.2025. [↑](#footnote-ref-8)
9. ACLED 24.1.2025; ACLED 5.1.2024; ACLED 7.1.2022; ACLED 12.2.2021. [↑](#footnote-ref-9)
10. ACLED 24.1.2025. [↑](#footnote-ref-10)
11. Somalian hallintoa tukevat turvallisuusjoukot ottivat kyseisen noin 30 kilometriä Baidoasta luoteeseen sijaitsevan ja strategisesti keskeisen paikkakunnan uudelleen haltuunsa al-Shabaabilta heinäkuussa 2023. Haltuunotto tapahtui ilman vastarintaa järjestön vetäydyttyä alueelta ilman taisteluita. (Halbeeg News 26.7.2023; Garowe Online 26.7.2023). Kyseisen paikkakunnan hallinta vaihtui toistuvasti al-Shabaabin ja turvallisuusjoukkojen välillä vuosien 2022 ja 2023 aikana (ACLED 5.1.2024). Baydhaban piirikunnassa noin 25 kilometriä Baidoasta lounaaseen sijaitsee Goof Gaduud Shabelow -niminen paikkakunta, josta voidaan käyttää myös nimitystä Goof Guduud. ADLED-konfliktitietokannan mukaan kyseisellä paikkakunnalla ei ole raportoitu turvallisuusvälikohtauksista vuoden 2024 aikana. (ACLED 24.1.2025.) [↑](#footnote-ref-11)
12. ACLED 5.1.2024. [↑](#footnote-ref-12)
13. ACLED 24.1.2025. [↑](#footnote-ref-13)
14. ACLED 24.1.2025. [↑](#footnote-ref-14)
15. ACLED 24.1.2025; Mustaqbal Media 1.7.2024. [↑](#footnote-ref-15)
16. ACLED 24.1.2025. [↑](#footnote-ref-16)
17. ACLED 24.1.2025. [↑](#footnote-ref-17)
18. ACLED 24.1.2025. [↑](#footnote-ref-18)
19. ACLED 24.1.2025. [↑](#footnote-ref-19)
20. ACLED 13.12.2024. [↑](#footnote-ref-20)
21. Lukumäärään sisältyy ACLED-tietokannassa koodinumerolla (inter code) 7 määritellyt tapahtumat, eli "väkivalta siviilejä vastaan" -tyyppiset turvallisuusvälikohtaukset sekä siviileihin kohdistuneet räjähde- ja ilmaiskut. [↑](#footnote-ref-21)
22. ACLED 24.1.2025. [↑](#footnote-ref-22)
23. IOM 26.2.2024, s. 21. [↑](#footnote-ref-23)
24. EUAA 2/2023, s. 106-107; Logistics Cluster 28.4.2020. [↑](#footnote-ref-24)
25. IFRC 20.5.2022, s. 5. [↑](#footnote-ref-25)
26. Freedom House 2024; USDOS 22.4.2024; UN OCHA 22.1.2025, s. 19; UN OCHA 30.1.2024, s. 14 ja s. 30, EUAA 2/2023, s. 51-53. [↑](#footnote-ref-26)
27. USDOS 22.4.2024. [↑](#footnote-ref-27)
28. EUAA 2/2023, s. 51. [↑](#footnote-ref-28)
29. ACLED 24.1.2025. [↑](#footnote-ref-29)
30. Garowe Online 18.11.2024; Shabelle Media 18.11.2024; ACLED 24.1.2025. [↑](#footnote-ref-30)
31. Shabelle Media 18.11.2024. [↑](#footnote-ref-31)
32. Horn Observer 16.6.2024. [↑](#footnote-ref-32)
33. Doctors Without Borders 13.8.2024. [↑](#footnote-ref-33)
34. UNSOS 11.11.2023, Maahanmuuttovirasto / Maatietopalvelu 7.8.2020, s. 28; MPWRH & UN-Habitat 06/2020, s. 26. [↑](#footnote-ref-34)
35. UNSOS 11.11.2023. [↑](#footnote-ref-35)
36. ACLED 24.1.2025. [↑](#footnote-ref-36)
37. PolGeoNow 30.7.2024; PolGeoNow 18.2.2023; PolGeoNow 14.12.2021. [↑](#footnote-ref-37)